
X kromoszóma inaktivációs mintázatot vizsgáló módszer beállítása és tesztelése X kromoszómához kötött betegségek esetén

X kromoszómához kötött kórképek mutációit vagy szerkezeti X kromoszóma eltérést
hordozó nők lehetnek tünetmentesek, vagy eltérő súlyosságú tüneteket mutató betegek. Az
X inaktiváció jelensége miatt a genetikai eltérést hordozó nők klinikai állapota
(tünetmentes/tünetes) előre nem megjósolható, a kóros X kromoszóma inaktiválódásának
mértékétől függ. Normál körülmények között az X inaktiváció random (50:50), az X
kromoszóma genetikai eltérései következtében azonban ez az arány eltolódhat. Az X
inaktivációs mintázat (random/non-random) ismerete pontosabb genotípus-fenotípus
összefüggés megadását teszi lehetővé X-hez köthető kórképekben a hordozó nők esetén.
Az X inaktivációs profil vizsgálata a Klinefelter szindrómás (KS) (XXY) férfi betegek
esetén is informatív lehet.
Munkám célja X inaktivációs mintázatot vizsgáló módszer beállítása, majd tesztelése volt
X-hez kötött genetikai eltéréseket hordozó nők, valamint KS betegek esetén a pontosabb
genotípus-fenotípus összefüggés megadása érdekében.
Vizsgálataim során a HUMARA assay optimalizálását végeztem el, amely az androgén
receptor génen belüli polimorf (CAG repeat) régiót vizsgálja metiláció-szenzitív restrikciós
emésztés (HpaII) segítségével. Duchenne izomdisztrófia (DMD) mutációkat, X
kromoszóma szerkezeti aberrációkat hordozó nők és KS férfiak tárolt DNS mintáit
teszteltem. Eredményeimet összevetettem a betegek klinikai képével.
Az eddig vizsgált páciensek között a DMD betegcsoportban különböző mértékű nemrandom X inaktivációkat azonosítottam. Egy 97:3 arányú eltolódást mutató esetben a
mutáció hordozó egyénnél a DMD tüneteinek lassú, fokozatos progressziója volt észlelhető,
ami felveti annak lehetőségét, hogy nem a kóros X inaktiválódott. A 76:23 inaktivációs
mintázattal rendelkező nő ezzel szemben a vizsgálat időpontjáig tünetmentes volt. Az Xq
deléciót hordozó nőbeteg mintájában teljes mértékben eltolt (100:0) inaktivációs mintázat
igazolódott (feltehetően a kóros X), ami magyarázhatja a fenotípus eltérések hiányát. A KS
betegcsoportot reprezentáló esetben közel random (62:38) inaktivációs mintázatot
mutattam ki. Az egyes betegcsoportok további vizsgálatai folyamatban vannak.
Eredményeim alapján a Humara assay megfelelő módszer az X inaktiváció vizsgálatára.
Alkalmazásával pontosabb genotípus-fenotípus összefüggés leírás és személyre szabott
genetikai tanácsadás biztosítható X-hez kötött genetikai betegségek esetén.



